[{"text_idx": "#000000", "text": "Omag\u0302o kaj heredo al la spirito de la Silka Vojo"}, {"text_idx": "#000001", "text": "La Silka Vojo estis oficiale enskribita en la liston de mondaj heredaj\u0302oj en la 38-a komitato pri mondaj heredaj\u0302oj en la 22-a de junio de 2014 en Doho de Kataro. C\u0302i tiu antikva vojo refoje altiras al si grandan atenton de la mondo. Tio ne nur markas la konfirmon de la mondo al la historio de la antikva Silka Vojo, sed ankau\u0306 stimulos la konstruon de la ekonomia zono lau\u0306 la Silka Vojo en la nova epoko."}, {"text_idx": "#000002", "text": "Por peticii la Silkan Vojon kiel mondan heredaj\u0302on, C\u0302inio kaj centraziaj landoj elspezis 26 jarojn por preparado. De post la starto de la projekto pri ampleksa esploro pri la Silka Vojo lanc\u0302ita de la Unuig\u0302intaj Nacioj en la jaro 1988, C\u0302inio, Kazah\u0302io, Kirgizio kaj aliaj landoj spertis preparadon kaj atendadon dum longa tempo. La sukceso peticii la Silkan Vojon kiel mondan heredaj\u0302on kunfandis la amikecon kaj fidon inter C\u0302inio kaj la supre menciitaj landoj, kaj montras la fidon kaj atendon de tiuj landoj al la kunlaboro en la estonteco."}, {"text_idx": "#000003", "text": "Antau\u0306 pli ol 2 100 jaroj, Zhang Qian, sendito de la dinastio Han al la okcidentaj regionoj, malfermis la Silkan Vojon, kiu ligas C\u0302inion kun la Okcidento. Tiu c\u0302i vojo estig\u0302is unue pro piediro de c\u0302inoj, sed g\u0302in kune g\u0302uis C\u0302inio kaj aliaj landoj lau\u0306 g\u0302ia longo. Senditoj kaj komercistoj el C\u0302inio kaj tiuj el diversaj landoj de la Centra Azio, Suda Azio, Okcidenta Azio, Eu\u0306ropo kaj Afriko vojag\u0302is kun kameloj, eltenante grandajn suferojn dum la irado, kaj elbakis tiun c\u0302i vojon, tra kiu interfluis malsamaj civilizacioj, kaj tio favoras al la komuna disvolvo de la homaro. La Silka Vojo portas la deziron de la landoj lau\u0306 g\u0302ia longo pri la kuna g\u0302uo de la civilizacio kaj la evoluaj s\u0302ancoj. G\u0302uste pro tio, la Silka Vojo estas multe atentata de diversaj landoj de la mondo. Respondeculo de la Eu\u0306ropa Unio diris, ke la Silka Vojo estas infano multe dorlotata, kaj multaj patrinoj volas g\u0302in prizorgi.\""}, {"text_idx": "#000004", "text": "Doni gravecon al la heredaj\u0302oj de la Silka Vojo alportos grandajn s\u0302ancojn por la reprosperigo de la Silka Vojo. En la pasinta jaro c\u0302inaj gvidantoj prezentis strategian proponon pri kuna konstruado de la ekonomia zono lau\u0306 la Silka Vojo kaj la mara Silka Vojo en la 21-a jarcento. Nur kelkajn monatojn poste tiu c\u0302i propono vekis el diversaj landoj varmajn diskutojn, kaj la Silka Vojo denove farig\u0302is varma fokuso de la mondo. Kazah\u0302a prezidento Nursultan Nazarbayev, rusa prezidento Vladimir Putin, kirgiza prezidento Almazbek Atambayev, pakistana c\u0302efministro Mian Muhammad Nawaz Sharif, itala c\u0302efministro Matteo Renzi kaj aliaj gravaj personoj sinsekve esprimis subtenon al la propono de c\u0302inaj s\u0302tataj gvidantoj, opiniante ke reprosperigo de la Silka Vojo alportos grandan felic\u0302on al diverslandaj popoloj. De C\u0302inio al la Centra Azio, Suda Azio, Okcidenta Azio kaj Eu\u0306ropo oni donos grandan atenton kaj gravan atendon al la kunlaboro c\u0302irkau\u0306 la Silka Vojo. Per riparo de s\u0302oseoj, konstruo de fervojoj, pliigo de investado, komercado kaj inters\u0302ang\u0302ado, okazigo de seminarioj pri kunlaboroj en la estonteco kaj tiel plu, oni igas la Silkan Vojon denove montri sian vivecon. Estas komencita la regiona kunlaboro, kiu profitigos 3 miliardojn da homoj."}, {"text_idx": "#000005", "text": "La Silka Vojo allogas al si tiom gravan atenton de la mondo, c\u0302ar g\u0302i konformas al la komunaj interesoj de c\u0302iuj landoj. Revivigo de la Silka Vojo malfermos gravan evoluan vojon en la eu\u0306rop-azia kontinento, ebligos al diversaj landoj pas\u0302i al la nova etapo de kunlaboro kaj utilos al realigo de la komuna prosperig\u0302o de diversaj landoj."}, {"text_idx": "#000006", "text": "Redaktoroj: Zhao Xi kaj Wang Lihua"}]